સવારના દસેકનો સમય, મળસકે એક વડીલ આઈસીયુમાં દાખલ થયા છે. એમને શ્વાસની તકલીફ છે, અને વેન્ટીલેટર પર મૂક્યા છે. તજજ્ઞ આવીને એમને તપાસે છે. એમના તથા એમની આસપાસ વીંટળાયેલા મદદનીશોના ચહેરા પરની ગંભીરતાથી પરિસ્થિતિનું જોખમ પામી શકાય એવું છે. ડૉક્ટર બહાર આવે છે. વડીલના આપ્તજનો ડૉક્ટરની છેક પાસે આવી ઊભા રહે છે. ડોક્ટર ધીમા અને સ્પષ્ટ અવાજે કહે છે : ‘તમારે જેમને ખબર આપવા જેવી હોય તેમને આપી દો. સ્થિતિ ક્રીટીકલ છે…’ આટલા શબ્દો વીજળીવેગે કુટુંબીજનોમાં પ્રસરી જાય છે. હવે પરિવારના મુખ્ય કર્તાહર્તા રંગમંચ પર ભારે પગલે પ્રવેશે છે. નવી આવી પડેલી જવાબદારીના ભાનથી નમી ગયેલા, ક્ષુબ્ધ.